РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/27-18

29. април 2018. године

Б е о г р а д

ЗАПИСНИК

25. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 7. МАРТА 2018. ГОДИНЕ

Седница је почела у 13 часова и 35 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, заменик председника Одбора, Студенка Ковачевић, Зоран Бојанић, Снежана Р. Петровић, Иван Манојловић и Горица Гајић.

Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића), Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и проф. др Миладин Шеварлић (заменик члана Одбора.

Седници нису присуствовали чланови Одбора Томислав Љубеновић, Бранислав Михајловић, Дејан Николић, Владимир Маринковић, Војислав Вујић и Здравко Станковић, нити њихови заменици.

Седници су, на позив председника, присуствовали: Весна Ковач и Мирослав Кнежевић, државни секретари у Министарству трговине, туризма и телекомуникација, Оливера Јоцић, в.д. помоћник министра трговине, туризма и телекомуникација-Сектор за спољнотрговинску политику, мултулатералну и регионалну сарадњу, Срђан Стевић, саветник у Министарству трговине, туризма и телекомуникација, Драган Гргуревић, државни секретар у Министарству привреде, Драган Угрчић и Душан Вучковић, помоћници министра привреде, Александар Вучетић, руководилац групе у Сектору за развој малих и средњих предузећа и предузетништво у Министарству привреде и Ирена Булатовић, руководилац Групе у Сектору за контролу и надзор јавних предузећа у Министарству привреде.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства привреде за период октобар-децембар 2017. године (број 02-163/18 од 24. јануара 2018. године);

2. Разматрање Извештаја Министарства привреде о стању поступка приватизације за октобар 2017. године (број 02-4001/17 од 5. децембра 2017. године);

3. Разматрање Извештаја Министарства привреде о стању поступка приватизације за новембар 2017. године (број 02-4348/17 од 29. децембра 2017. године);

4. Разматрање Извештаја Министарства привреде о стању поступка приватизације за децембар 2017. године (број 02-384/18 од 21. фебруара 2018. године);

5. Разматрање Извештаја Министарства привреде о стању поступка приватизације за јануар 2018. године (број 02-385/18 од 21. фебруара 2018. године);

6. Разматрање Извештаја о раду Министарства трговине, туризма и телекомуникација за период од 1. јула 2017. године до 30. септембра 2017. године (број 02-3456/17 од 10. новембра 2017. године);

7. Разматрање Извештаја о раду Министарства трговине, туризма и телекомуникација за период од 1. октобра 2017. године до 29. децембра 2017. године (број 02-257/18 од 6. фебруара 2018. године);

8. Разно.

Пре разматрања тачака утврђеног дневног реда, Одбор је већином гласова усвојио записнике 21, 22, 23. и 24. седнице Одбора.

На предлог председника, Одбор је већином гласова одлучио да обједини расправу о првој, другој, трећој, четвртој и петој тачки дневног реда, и да обједини расправу о шестој и седмој тачки дневног реда.

Председник Одбора је подсетила да**,** у складу са чланом 229. Пословника Народне скупштине, министар информише надлежни одбор Народне скупштине о раду министарства једном у три месеца, а о закључцима одбора поводом поднете информације, одбор подноси извештај Народној скупштини (прва, шеста и седма тачка утврђеног дневног реда). Одбор, у складу са чланом 84. Закона о приватизацији и чланом 54. Пословника Народне скупштине, разматра редовне месечне извештаје Министарства привреде о стању поступка приватизације, закљученим уговорима о продаји капитала, односно имовине, са приложеним уговорима, покренутим поступцима приватизације, раду субјеката надлежних за спровођење поступка приватизације, а Министарство привреде пружа све потребне податке и информације по захтеву Одбора (друга, трећа, четврта и пета тачка утврђеног дневног реда).

Прва, друга, трећа, четврта и пета тачка дневног реда - **Информација о раду Министарства привреде за период октобар-децембар 2017. године; Извештај Министарства привреде о стању поступка приватизације за октобар 2017. године; Извештај Министарства привреде о стању поступка приватизације за новембар 2017. године; Извештај Министарства привреде о стању поступка приватизације за децембар 2017. године; Извештај Министарства привреде о стању поступка приватизације за јануар 2018. године.**

Одбор је размотрио Информацију о раду Министарства привреде за период октобар-децембар 2017. године и поднео Извештај Народној скупштини.

У уводним напоменама, представници Министарства привреде изнели су да је у том периоду припремљен Нацрт закона о техничким захтевима за производе и оцењивање усаглашености, који је Влада усвојила 18. јануара 2018. године и упутила Народној скупштини.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- зашто је ПКБ једини произвођач млека у Србији који већ трећу годину за редом не добија субвенције од 7 динара по литиру млека, док Србија увози млеко, а ПКБ повећава губитке;

- да ли држава као власник ПКБ-а сме да дозволи да ПКБ не прима субвениције за млеко, а појединачно је највећи произвођач млека не само у Србији него и у Европи;

- шта ће бити са огледним школским добром, односно са земљиштем које је било издвојено за Пољопривредни факултет у Београду.

Током дискусије било је речи о приватизацији ПКБ Корпорације а.д. Изнето је да је на територији покрајине Војводине у прошлој години у промету било 27 хиљада парцела земљишта. Најскупља парцела је продата по цени од 75 хиљада евра за два хектара у Сомбору. Просечна цена у Банату је око 5 300 евра по хектару, а у Бачкој негде око 15 000 евра по хектару. Имајући у виду да ПКБ располаже са око 25 000 хектара обрадивог земљишта, што ако се помножи са 5 000 евра по хектару, колика је просечна цена, излази далеко више од почетне цене која ће вероватно бити предложена у приватизационом поступку. Последња продаја четири хектара земљишта ПКБ извршена је по цени од 700 хиљада евра по хектару. 35 хиљада евра је просечна цена два најскупље продата хектара у Војводини. Истакнуто је да се мора видети шта ће бити са огледним школским добром, односно са земљиштем које је било издвојено за Пољопривредни факултет у Београду. Факултет је имао управника огледног добра, изградио је студенатски дом за смештај студената за време праксе, који је касније претворен у друге намене. Изнето је мишљење да то земљиште треба изузети из масе земљишта која ће бити приватизована, јер је то дугорочно решење за Пољопривредни факултет. У САД не постоји ни један факултет који нема неколико хиљада хектара на располагању за експерименте и за обављање студентске праксе. Указано је да ће купац ПКБ Корпорације имати 25 хиљада противника - становника који живе на територији и користе комплетну инфраструктуру ПКБ Корпорације за своје стамбене потребе. Упућена је молба Министарству привреде да достави докуметацију Владе Републике Србије о издвајању 800 хектара пољопривредног земљишта за Пољопривредни факултет Универзитета у Београду, некада Пољопривредно-шумарски факултет, за ратарско-сточарску фарму. Пољопривредни факултет као највиша образовна и научна институција нема своју економију за обављање праксе студената из области ратарства и сточарства, а ако се ово земљиште не излучи из приватизационе масе, Факултет неће моћи да обавља праксу на приватној фарми и остане реномирана образовна и научно-истраживачка институција. Универзитет у Београду 2017. године рангиран између 201 до 300 места на светској листи 500 најеминентнијих универзитета, а Одсек за прехрамбену технологију Пољопривредног факултета Универзитета у Београду рангиран је на изузетно 35 месту у свету, чак испред америчког Масачусетс Института. Ове године је 150 година од оснивања Савеза пољопривредних инжењера и техничара Србије, који је основан као Друштво за пољску привреду 1868. године. Међу оснивачима су била три председника Српске краљевске академије, тада чланова Српског ученог друштва, двојица су била по два пута председници Српске краљевске академије, која је после Другог светског рата преименована у Српску академију наука и уметности. Данас у САНУ постоји само један академик из области аграра, то је познати и признати селекционар академик Шкорић.

Изнето је да су друге велике приватизоване компаније, произвођачи млека, за разлику од ПКБ Корпорације, регистровале фарме као друштва са ограниченом одговорношћу, не прелазе лимит максимално дозвољене количине млека за коју се исплаћују премије и на тај начин остварују право на субвенције. За то време ПКБ Корпорација остварује све веће губитке.

Изнет је предлог да кад приватизациони саветник Deloitte уради извештај, извештај буде предмет разматрања на научно-стручном скупу у Малој сали Народне скупштине, у организацији Министарства привреде, на коме би учествовали чланови надлежних одбора у Народној скупштини и представници компетентних научних института и факултета.

У одговору на постављена питања, представници Министарства привреде су изнели да ПКБ данас газдује са 28 хиљада хектара земљишта. У децембру 2015. године био је понуђен на продају пакет од 17.700 хектара пољопривредног земљишта. Разлика од 10 хиљада хектара је у томе што је узета у обзир пренамена у градско грађевинско земљиште због потребе ширења Београда. Тада је почетна цена била 50% од процењене вредности и није било купаца, нико се није пријавио на јавни позив, ни откупио докуметацију. Да ли нешто заиста вреди, може се утврдити само на тржишту, колико је неко спреман да за то плати. ПКБ је продао четири хектара за 700 хиљада евра, тај промет јесте реализован, али за градско грађевинско земљиште које се налази у Борчи и ту је сада тржни центар „Шопи“. Истакнуто је да се у поступку приватизације неће продавати градско грађевинско земљиште, као ни земљиште које треба да буде градско грађевинско земљиште. ПКБ квартално остварује право на исплату премије за одређену количину испорученог млека. Годишње производи више од 60 и више милиона литара и тачно је да је ПКБ у последње четири године остао ускраћен за премије за млеко, на новоу од око 1,2 милијарде динара које је требало да добије. То оптерећује бизнис и пословање, и доводи до тога да су слабије перформансе предузећа, јер су то средства на која је ПКБ рачунао. Deloitte-ов извештај је још у изради зато што треба да се изврши нова процена вредности капитала. Оцењен је као одличан предлог да се по завршетку овог извештаја обави научно – стручна анализа истог. Представници Министарства истакли су да ће узети у обзир предлоге, имајући у виду да је ПКБ градио путеве и канале за одводњавање и наводњавање, да постоје и насеља и да је поступак комплексан.

Чланови Одбора су захвалили на Извештају који је исрпан, садржајан и дефинише све што члана Одбора за привреду интересује. Оценили су да постоји континуитет у редовном извештавању о раду Министарства привреде и Министарства трговине, туризма и телекомуникација и да седницама Одбора редовно присуствује стручан тим људи који образлажу достављене извештаје и одговарају на сва постављена питања народних посланика, што није случај са Министарством рударства и енергетике. Подсетили су на одредбу члана 229. Пословника Народне скупштине према којој министар информише надлежни одбор о раду министарства једном у три месеца. Изнето је мишљење да је потребно да Одбор буде обавештен о разлозима одсуства министра. Одбор је већином гласова одлучио да председник, пре сазивања седнице Одбора ради разматрања тромесечне информације о раду министарства, обави консултације са надлежним министром и сазове седницу Одбора за датум када је надлежни министар у могућности да информише Одбор о раду министарства.

У дискусији су учествовали Снежана Б. Петровић, Миладин Шеварлић, Снежана Пауновић и Драган Угрчић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период октобар-децембар 2017. године;

б) Одбор је већином гласова усвојио Извештај Министарства привреде о стању поступка приватизације за октобар 2017. године;

в) Одбор је већином гласова усвојио Извештај Министарства привреде о стању поступка приватизације за новембар 2017. године;

г) Одбор је већином гласова усвојио Извештај Министарства привреде о стању поступка приватизације за децембар 2017. године;

д) Одбор је већином гласова усвојио Извештај Министарства привреде о стању поступка приватизације за јануар 2018. године.

Шеста и седма тачка дневног реда **– Извештај о раду Министарства трговине, туризма и телекомуникација за период од 1. јула 2017. године до 30. септембра 2017. године; Извештај о раду Министарства трговине, туризма и телекомуникација за период од 1. октобра до 29. децембра 2017. године**

Одбор је размотрио Извештај о раду Министарства трговине, туризма и телекомуникација за период од 1. јула 2017. године до 30. септембра 2017. годинеи поднео Извештај Народној скупштини.

Одбор је размотрио Извештај о раду Министарства трговине, туризма и телекомуникација за период од 1. октобра до 29. децембра 2017. године и поднео Извештај Народној скупштини.

У уводним напоменама, представници Министарства трговине, туризма и телекомуникација истакли су да су у области унутрашње трговине извештајном периоду образоване радне групе за израду Нацрта закона о трговини, Нацрта закона о робним берзама и Нацрта закона о заштити конкуренције. Израда ових прописа је у току. Крајем прошле године, у сарадњи са Економским факултетом у Београду, реализовано је истраживање односа у каналима маркетинга у Републици Србији. Детаљно су анализирани односи између произвођача, велетрговца и малопродавца, са циљем да се анализирају њихови односи, како би се унапредила ефикасност трговине и привреде. До краја 2017. године цене потрошачке робе су порасле за 3% што се налази у границама пројектоване и циљане инфлације од 3% +/- 1,5%. Регулисане цене су у том периоду порасле за 2,9%. Највише је порасла цена електричне енергије за 2,1%, док су цене комулналних услуга порасле за 0,2%, а цене лекова су пале за 0,8%. У Сектору услуга се наставља са применом Закона о посредовању у промету и закупу непокретности. Одржана су два испитна рока у овом периоду, на испит су изашле укупно 363 особе, од којих је положило испит 220, тако да је на крају извештајног периода укупан број лиценцираних посредника у Републици Србији 2610. Крајем године је спроведен јавни конкурс за доделу дотације за подршку кластерима у области пословних услуга посредовања у промету и закупу непокретности. Дотација је додељена у износу од милион и петсто хиљада динара. Што се тиче Сектора за заштиту потрошача реализовано је девет програма удружења потрошача, одабраних на конкурсу за финансирање програма од јавног интереса у области заштите потрошача за 2017. годину. Додељена су средства у вредности 15 милиона динара за програме за унапређење заштите потрошача у Републици Србији. Одржана је Конференција поводом дугогодишњег твининг пројекта ИПА 2013. године, који се спроводи у сарадњи са Мађарско-словачким конзорцијумом и одржан је први састанак надзорног одбора. Одржан је и округли сто на тему „Надзор у области заштите потрошача“, који је организован у сарадњи са Привредном комором Србије и Привредном комором Београда. Циљ је да се реше недоумице из праксе и боље упознају представници привреде са процедурама и захтевима инспекцијских органа. Наставља се и вансудско решавање потрошачких спорова које Министарство води уз помоћ осам посредника. Сектор за туризам је у периоду од 1. јула до 30. септембра и од 1. октобра до 31. децембра 2017. године имао низ активности. Потписан је 13. јула Споразум између Владе Републике Србије и Владе Републике Грчке у сарадњи у области туризма, са циљем да се да се побољша сарадња у области туризма и да се остваре што бољи билатерални економски односи. Представници Министарства трговине, туризма и телекомуникација учествовали су на Годишњој скупштини Светске туристичке организације на којој је изабран нови генрални секретар господин Поли Ликвашиди из Грузије са којим је остварена добра комуникација и сарадња у претходном периоду. Када је реч о пројектима развоја туризма у Србији, праћени су пројекти за које су одобрена средства, а у том периоду су одобрена средства за захтеве који су пристигли на конкурсу за доделу субвенција и дотација намењених за развој туризма у 2017. години. Комисије су заседале и донеле одлуке и о субвенцијама и о трансферима и о дотацијама. Када је реч о истраживању тржишта урађена је детаљна анализа конкурентности туристичке привреде Србије, из које се види да је ситуација задовољавајућа, уз сугестије да се у наредном периоду културни ресурси више валоризују и ставе у туристичку понуду, што је у складу са међународним трендовима. Континуирано се прати реализација свих одобрених пројеката, комисије излазе на терен и контролишу извођење радова. Када је реч о подршци домаћем туристичком промету, акција ваучера за стимулацију домаћег туристичког промета је ишла заиста добро. У 2017. години поднето је 91.907 захтева за издавање ваучера остварено је између 600 и 700 хиљада ноћења захваљујући тој стимулацији. Када је реч о управљању квалитетом у туризму, Одсек за категоризацију је у периоду од 1. јула до 30. септембра издао 43 решења о категоризацији и пет захтева је одбијено. Од 1. октобра до 29. децембра издато је 31 решење о категоризацији, а три захтева су одбијена. Број категорисаних смештајних капацитета се повећава, а тражња расте. Период од 1. октобра до 31. децембра карактерише интензивирање сарадње на регионалном нивоу ради креирања регионалног тиристичког производа. У наредном периоду ће бити реализовани међународни пројекти. Један од њих је бициклистичка рута Београд-Сарајево-Дубровник. У том конетексту ће се повезати четири државе и то је важно да би се заједно наступило на удаљеним тржиштима, јер као моно дестинација Србија нема тако велике шансе као што има у регионалном удруживању. Са Руском федерацијом, односно Министарством културе Руске федерације, потписан је Меморандум о сарадњи у области туризма. У сарадњи са Туристичком организацијом Србије, 2017. године успешно ЈЕ реализован пројекат Европске комисије „Изузетне дестинације Европе у Србији“, тзв. ЕДЕН. Највећи број подносилаца захтева је за добијање ваучера био је из категорије пензионера, 53,7%. Кроз поступак категоризације у туристичким местима, у првостепеном управном поступку разврставања, донето је једно решење о категоризацији туристичког места за подручје насељеног места - Кучево. Оглас за полагање испита за редаре на скијалиштима расписан је 18. децембра, 18. октобра је расписан оглас за полагање стручног испита за 300 кандидата за туристичког водича и 200 кандидата за пратиоце група. Пре расписивања огласа радило се на промоцији важности туристичких водича. Указано је на дефицит знања страних језика као што је кинески, у циљу стимулисања младих људи да се пријаве, да би спремни дочекали раст туриста из Кине, који се бележи из године у годину.

Представници Сектора за спољнотрговинску политику, мултилатералну регионалну економску и трговинску сарадњу изнели су да је Влада образовала Национално кордиционално тело за олакашање трговине, које у свом саставу има готово све државне институције, односно министарства која имају надлежност у спољној трговини, приликом увоза-извоза или транзита робе. Радило се на годишњем усклађивању, односно на Одлуци о одређивању робе за чији увоз-извоз, односно транзит је прописано прибављање одређених исправа. Усвојен је Закључак о преговорима ради закључења Споразума о подстицању и заштити улагања са Републиком Турском, који је и потписан 30. јануара у Анкари. Сектор је активно учествовао у преговорима о изменама и допунама Споразума о слободној трговини са Републиком Турском. Крајем 2017. године донета је Уредба о извозу и увозу робе која може да се користи за извршење смртне казне, мучења или друго окрутно нељудско или понижавајуће поступање, чиме се усагласило са једним делом прописа ЕУ који су у области преговарачког Поглавља 30 - Економски односи са иностранством. Сектор је у трећем и четвтом кварталу био ангажован на председавању Републике Србије ЦЕФТА Споразумом. Председавање је завршено ЦЕФТА недељом, која је одржана од 20. до 23. новембра у Београду, где су одржани и сви радни састанци ЦЕФТА Споразума. Када је у питању трговинска сарадња са ЕУ, трећи квартал је започет решавањем проблема у трговини, односно размени са Републиком Хрватском, на отклањању нецаринских баријера у виду подизања накнада за фитосанитарну контролу на увоз воћа и поврћа пореклом из Србије. Остварена је сарадња са осталим земљама из региона Западног Балкана које су се суочиле са истим проблемом. Када је у питању ЕУ, на Седмој међувладиној конференцији у оквиру Преговора о приступању Републике Србије ЕУ, 11. децембра 2017. године отворени су преговори о Поглављу 30 - Економски односи са иностранством, на чему је се радило претходне две године. У Одељењу за међународне споразуме и спољну трговину контролисаном робом и наоружањем радило се на прописима којима се усклађује законодавство у овој области са прописима ЕУ. Сачињен је Предлог одлуке о утврђивању Националне контролне листе робе двоструке намене, који је Влада усвојила. Група за спољнотрговински систем и мере заштите припремила је измену Уредбе о увозу моторних возила, у складу са Акционим планом за усклађивање законодавства Републике Србије са прописима ЕУ. Актуелизовано је питање приступања Србије Светској трговинској организацији, обновљени су контакти са чланицама Светске трговинске организације са којима постоје још увек отворени билатерални преговори, а то су делегације Бразила, Руске федерације, Украјине и САД.

Сектор за билатералну економску сарадњу у другој половини 2017. године је припремио два нацрта закона о потврђивању споразума који регулишу област билатералне трговине и економске сарадње Републике Србије. То су Споразум између Владе Републике Србије и Владе Грузије о трговини и економској сарадњи и Анекс број 3. Споразума о економској и техничкој сарадњи у области инфраструктуре између Владе Републике Србије и Владе Народне Републике Кине. У циљу успостављања и унапређења билатералне уговорне регулативе, припремљено је за потписивање још неколико споразума и меморандума, као што је Споразум између Републике Србије и Републике Аргентине о трговини и економској сарадњи. Испреговаран је нови Протокол 1 и Протокол 3 о трговини и услугама уз Споразум о слободној трговини између Републике Србије и Републике Турске, који је потписан почетком 2018. године. Сектор за билатералну економску сарадњу је одржао неколико мешовитих комитета са Мађарском и Пољском, по Споразуму о спољној трговини са Републиком Турском, Српско-аустријски заједнички експертски комитет и консултативне састанке у вези са унификацијом и либерализацијом режима слободне трговине са Евроазијском економском унијом, што ће резултирати вероватно у 2018. години и потписивањем споразума. Сектор је активно учествовао и припремао званичне посете председника Републике, председника Владе, првог потпредседника и свих потпредседника и министара, припремао је информације о билатералној економској сарадњи. Припремљено је више од 300 информација. Успешно су спроведене све активности у вези са припремом и реализацијом учешћа на специјализованој изложби Експо 2017 у Астани у Казахстану.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли су резултати истраживања Економског фалултета у Београду јавно доступни на сајту Министарства трговине, туризма и телекомуникација, а ако нису, да ли су закључци и анализе доступни на други начин;

- да ли се размишља да се уместо заштитника потрошача искористи искуство Словеније где постоји заштитник од производње до потрошње;

- како је могуће да у Србији највећи домаћи трговац, који има ланац малопродајних самопослуга, не може да надмаши 7% учешћа у укупном промету у малопродаји;

- да ли иностране компаније, било да су стране јер први пут улазе на наше тржиште, било да већ постоје као домаћа фирма са страним капиталом, добију сва документа у року,комплетну и одличну локацију, укључујући и локацију за хипермаркет између три зграде СИВ-а, а када домаћа фирма конкурише, локацију чека четири године;

- да ли у Србији постоји промет производа од ГМО или не постоји;

- да ли постоји могућност активирања одредби Споразума о стабилизацији и придруживању (ССП) о мерама заштите од прекомерног увоза из земаља ЕУ;

- зашто је проблем извоза брашна између Србије и Македоније вишегодишњи и да ли може превентвно да се решава.

Изнето је да је пре три године на редовном скупу који је организовао Економски институт из Београда, Друштво аграрних економиста Србије и Савез пољоприврдних инжењера и техничара Србије, поводом Светског дана хране 2016. године, словеначки заштитник за вериге „од њиве до трпезе“ изнео добре резултате и начине како може да се делујеу једној уређенијој земљи**,** имајући у виду велики број приговора наших произвођача, који су „стављени на шведски сто“ иностраним трговинским ланцима. Изнето је мишљење да инспекција треба да контролише декларације увозних производа на присуство генетички модификованих организама, јер је у Србији забрањен и увоз и промет робе са садржајем ГМО. Предложено је да се у извештаје о раду на годишњем нивоу уврсте подаци о повећању увоза из земаља ЕУ по робним групама, како би се могле активирати заштитне мере за временско или количинско ограничење промета, у складу са ССП.

У одговору на постављена питањапредставници Министарства трговине, туризма и телекомуникација истакли су да су резултати истраживања Економског факултета доступни у просторијама Министарства. Према словеначком решењу заштите потрошача, потрошач мора имати могућост да има увид од производње до продаје. У Србији је производња хране у надлежности Министарства пољопривреде, шумарства и водопривреде, а трговина у надлежности Министарства трговине, туризам и телекомуникација. Контрола садржаја ГМО у одређеним врстама хране је у надлежности Министарства пољопривреде, шумарства и водопривреде. Питање извоза брашна у Македоноју је актуелно, министар је у Скопљу и очекује се да ће се ово питање системски решити.ЦЕФТА контакт тачка за Републику Србију настоји да у билатералним консултацијама са представницима Македоније нађе брзо решење. Настоји се да се превентивно делује иницијативом да се ЦЕФТА стране обавежу да нема нецаринских баријера у региону, али стране нису биле заинтересоване што је био предмет разговора на министарском састанку током ЦЕФТА недеље који је одржан у Београду 23. новембра 2017. године. Статистика трговинске размене са ЕУ је доступна, доставља се Одборуза европске интеграције.

У дискусији су учествовали Снежана Б. Петровић, Миладин Шеварлић, Весна Ковач, Мирослав Кнежевић, Оливера Јоцић и Срђан Стевић.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јула 2017. године до 30. септембра 2017. године.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. октобра 2017. године до 29. децембра 2017. године.

Осма тачка дневног реда - **Разно.**

У оквиру ове тачке дневног реда није било предлога, питања и дискусије.

Седница је закључена у 14 часова и 55 минута.

Седница је тонски снимљена.

СЕКРЕТАР ПРЕДСЕДНИК

Александра Балаћ Снежана Б. Петровић